Title: USLED PROBLEMA IZLIVANJA KANALIZACIJE U GORNJEM KOMRENU
Author: NN_30
Last saved by: Goran Stojic

GRADONAČELNIK RAZGOVARAO SA MEŠTANIMA O PROBLEMU IZLIVANJA KANALIZACIJE U GORNJEM KOMRENU

Trajno rešenje u izgradnji Humskog kolektora

*Nakon razgovora gradonačelnik je, zajedno sa saradnicima iz gradskog veća, ali i predstavnicima Direkcije za izgradnju grada i Javno komunalnog preduzeća „Naisus” obišao Komren, kako bi se na licu mesta, u razgovoru sa meštanima našlo rešenje i pomoglo ljudima kojima se već godinama kanalizacija izliva ispred kuća

*Jedini izlaz iz ove situacije je nastavak izgradnje humskog kolektora, koja je privremeno zaustavljena, a zbog protivljenja jednog od vlasnika zemljišta

*Naredni sastanak gradonačelnika i meštana Komrena uključenih u rešavanje ovog pitanja, zakazan je za ponedeljak, 16. jul

  Gradonačelnik Niša, Darko Bulatović primio je meštane Gornjeg Komrena koji su ga upoznali sa problemima izazvanim nedovršenom kanalizacionom mrežom u ovom naselju. 
Odmah nakon razgovora gradonačelnik je, zajedno sa saradnicima iz gradskog veća, ali i predstavnicima Direkcije za izgradnju grada i Javno komunalnog preduzeća „Naisus” obišao Komren, kako bi se na licu mesta, u razgovoru sa meštanima iznašlo rešenje i pomoglo ljudima kojima se već godinama kanalizacija izliva ispred kuća.
Kako je rečeno, jedini izlaz iz ove situacije je nastavak izgradnje humskog kolektora, koja je privremeno zaustavljena a zbog protivljenja jednog od vlasnika zemljišta, da kanalizacione cevi prođu kroz njegov voćnjak. 

Kada taj problem bude otklonjen, za rešenje nevolja žitelja Gornjeg Komrena biće potrebno uraditi svega par stotina metara kolektora, što će omogućiti da se i sekundarna mreža produži za nedostajućih stotinak metara i priključi na kolektor, što će biti i konačno, trajno rešenje.
Gradonačelnik je izdao nalog svim nadležnim službama da u najkraćem roku otklone sve administrativne prepreke, pribave nedostajuću dokumentaciju i što pre nastave sa izgadnjom kolektora i sekundarne mreže, kako bi se ovaj problem trajno rešio.
Do tada, cisterne “Naisusa” svakodnevno će prazniti postojeće kanalizacione cevi i onemogućiti izlivanje, jer to, na ovim visokim temperaturama, pored komunalnog, može da predstavlja i veliki medicinski problem odnosno opasnost.
Naredni sastanak gradonačelnika i meštana Komrena uključenih u rešavanje ovog pitanja, zakazan je za ponedeljak, 16. jul, kada bi trebalo da se dođe i do konačnog rešenja i odredi dinamika daljih radova i aktivnosti na izgradnji kanalizacije u ovom gradskom naselju.

LEG:SA MEŠTANIMA O MOGUĆEM,BRZOM REŠENJU:gradonačelnik i nadležne sužbe izašle na teren
LEG:IMA REŠENJA ZA DUGOGODIŠNJI PROBLEM,ALI…:gradonačelnik razgovarao sa meštanima
LEG:DO KONAČNOG,PRIVREMENO REŠENJE:”Naisus” će izbacivati otpadne vode
(Projekat “Nišlije se uključuju u odlučivanje” sufinansiran iz budžeta grada Niša)